**5/2017**

**פרוטוקול ישיבת וועד שהתקיימה ביום א' 7 במאי 2017**

הישיבה התקיימה חדר הסמינרים, מכון ב"ג לחקר ישראל והציונות. נקבעה לשעה 21:00.

משתתפים: **דובי רול, אייל גילת, גיא רותם, אדם סלע, מיכל מויאל, מיכל ארנון.**

התנצלו: **אביבה לוי, רחל גור.**

נוכחים: **אילן בנשלום, אבשלום כהן, רועי ליפשיץ, איילת רייטן, נועה בלבן, שלומי לוי, מוטי אברג'יל, ערן אמר, רעות גרנות הלוי, רותם זאבי, אוהד בן יהודה, מריאלה לידרמן, ענת וולקני, שבא ביטון מיסוק, לילך כהן, ניצן שטריימר, אורלי גלעד.**

**סדר יום:**

1. **מערכת גני הילדים 0-6.**
2. **תב"רים.**

**דיון:**

1. **מערכת גני הילדים 0-6 –**

שמחים על כמות המשתתפים הגדולה שהגיעה לישיבה. על מנת שנקיים שיח ודיון מסודרים, מבקשים מהמשתתפים להיות צופים בלבד במהלך הדיון, בסוף יהיה זמן לשאלות ולשיתוף.

* **דובי** – בתשעת הימים האחרונים אנו נמצאים בסערה המשפיעה על הוועד, על מערכת הגנים ועל הקהילה כולה.

וועד היישוב הגיע לתובנות משמעותיות המשפיעות על עתיד ניהול מערכת הגנים. ועד היישוב מבין את חשיבות השארת מערכת החינוך בידיו. המערכת תמשיך ותגדל ותכפיל את עצמה בשנים הבאות, לוועד אין מנגנון מתאים לניהול מערכת הגנים (חשבי שכר, משאבי אנוש...), אין את המשאבים המתאימים לניהול ותפעול מערכת כזו.

ההבנות הללו דרשו מהוועד חשיבה יצירתית. לא יהיה נכון להיכנס למשא ומתן על תנאי שכר כאשר הוועד מבין שאינו יכול לנהל את מערכת הגנים במציאות שנוצרה. אנחנו כוועד נצטרך לעבוד אל מול ההסתדרות, זה נתון קיים. השאלה הנשאלת היא מה מגבלת היכולות שלנו ומה מגבלות התקציב של היישוב.

לא נכון להמשיך את המשא ומתן כשאנחנו בנקודת שבר, אנחנו חיים במציאות שיש נושאים נוספים שצריכים לתת עליהם את הדעת ביישוב, מלבד חינוך הגיל הרך.

* **אדם** – מבקש למחוק מהדיון את המושג "התנדבות", ברגע שלקחנו על עצמנו משימה צריך לעשות אותה על הצד הטוב ביותר בלי קשר להיותנו מתנדבים, זה שהוועד מתנדב לא גורע בשום דבר מההתעסקות של הוועד בנושא ימים, לילות ובסופי שבוע.... המשבר קשור ליכולת שלנו. כשהועד קיבל את הגנים לפני כ 10 שנים, המערכת הייתה מאוד קטנה והוועד הראשון לקח על עצמו את ניהול הגנים. היום המפעל מעסיק 32 עובדים, מגלגל 4 מיליון ₪ ומסובסד ע"י תקציב הועד שמיועד למכלול של נושאים ביישוב. ניהול הגנים גדול עלינו! הנתונים השתנו, מספר הילדים גדל, נכנס חוק טרכטנברג, המערכת גרעונית. כדי לקיים את הגנים כל משפחה תצטרך להעביר כ 1000 ₪ לשנה, לתקציב הגנים בלבד.
* **מיכל מויאל** – לטווח הארוך – בעבר חשבה שנכון פדגוגית שהיישוב ינהל את מערכת הגנים לטובת שיפור המערך, בחודשים האחרונים מבינה שלא כל מה שרוצים, אפשרי. הנושא התקציבי מאוד משמעותי ולוועד אין מעטפת של

כוח אדם (ייעוץ משפטי, חשבי שכר, משאבי אנוש....) לנהל מערכת כזו ובטח שלא להתמודד אל מול גוף כמו ההסתדרות.

לטווח הקצר – יש לתת את הדעת מה עושים בכדי שהשביתה תיפסק ושממחר בבוקר היישוב יחזור למסלול תקין ורגוע.

חשוב ביותר ליצור הבנה רחבה בקרב הציבור, בנוגע לכל החלטה שתתקבל.

* **גיא רותם** – יש הבנה והסכמה די ברורה לגבי המשך ניהול הגנים בשנה הבאה. עכשיו צריך להתמודד עם הפער מעכשיו ועד ה 1 בספטמבר.
* **מיכל ארנון** – שנתיים אני בוועד ושנתיים אנחנו ועד לענייני גנים ואין פניות לנושאים אחרים / נוספים. מציעה שהמועצה תעמיד לטובת הגנים כוח אדם נוסף או לחילופין לסגור את הגנים.
* **אייל גילת** – המערכת גרעונית, לא הגיוני שתקן וחצי ינהלו מערכת כזו. האתגר הגדול זו ההחלטה על הטקטיקה שבה ננקוט עד לסוף השנה. ברמה האסטרטגית לא נכון שהועד ימשיך וינהל את הגנים.
* **מיכל מויאל** – חשוב להדגיש שבמסמך ההבנות שהוסכם על ערן דורון ותומר מרציאנו, יש 2 עקרונות שהיה לנו חשוב לשנות:
	+ במסמך ההבנות נכתב כי הועד / מועצה ישלמו עבור 3 ימי שביתה. הוחלט כי הועד לא ישלם.
	+ ההסתדרות ביקשה להתכנס להסכם קיבוצי. הוועד דרש הסכם לתנאי שכר.
* **אדם** – נייר העמדה של הוועד צריך להיות כזה שהוועד סוגר את המערכת ולנהל מו"מ על המשך תפקוד הגנים עד לסוף השנה.
* **דובי** – הגענו להבנה שאנחנו משחקים במשחק שהוא מעבר ליכולות של הוועד. זה הפך להתנהלות פוליטית שלא למענה החלטנו להתנדב.
* **רותם זאבי –** לא מדובר רק על 154 ילדים במערכת מדובר על למעלה מ 500 אנשים (הורים, אחים, קרובי משפחה...) שעבורם החיים השתבשו לחלוטין בשבוע וחצי האחרונים. הילדים סובלים, המצב אקוטי וקריטי, אני מבקשת להחזיר את המצב לקדמותו.
* **אבשלום כהן –** כנציג הצל"ח - אנחנו נמצאים בתהליך ארוך כבר שנה וחצי, תהליך שבו בחנו כל הזמן את המערכת. המערכת זקוקה לגב יציב וחזק. אין בוועד מנגנון שייתן מעטפת לניהול הגנים. חשוב לראות את הפתרון לטווח הקצר ופתרון לטווח הרחוק. חשוב לעשות כל דבר כדי שהמערכת תחזור לתפקוד. 0-3 תנוהל ע"י עמותת החינוך, 3-6 ינוהל ע"י המועצה.
* **אוהד בן יהודה** – מחזק מאוד את ידי הוועד בניהול המשבר הנוכחי. חושב שלא נכון להיענות לדרישות ההסתדרות. לא נכון לנהל את הילדים בין שבועיים שביתה / שבועיים חזרה לעבודה / ושוב, אם המשא ומתן לא יצליח, חזרה לשביתה. חלק מהעובדות חצו את הגבול, יהיו לזה השלכות עתידיות.
* **ערן עמר** – מבחינה אסטרטגית, אם מבינים שהמערכת עוברת למועצה, אז למה לא לשבת איתן עכשיו למשא ומתן ובספטמבר להעביר לגוף אחר? יש לוועד אחריות כלפי כלל ההורים.
* **מיכל מויאל** – אם הוועד יחליט להודיע כי הוא סוגר את המערכת, זה יוציא לשביתה את האוויר. ההסתדרות מעוניינת שהמערכת תעבור למועצה.

אין עילה להוצאת צו מניעה לשביתה.

* **רעות גרנות הלוי** – חושבת שצריך להחזיר את הגנים למועצה, לסייעות יש את מלוא הזכות לשבות ולהילחם על הזכויות שלהן.
* **רועי ליפשיץ** – לגנים יש אפקט מאוד קריטי על כלל הקהילה. במידה ויעבור לניהול אחר, יכולת ההשפעה של היישוב תקטן. אפשר להפוך את המערכת לפחות גרעונית. יש לנו אחריות כלפי העובדות, חשוב לסיים את התהליך בכבוד. אנחנו לא משחקים את המשחק של ההסתדרות.
* **אילן בנשלום –** חשוב להמשיך ולחזק את הגנים, מכיוון שאנחנו חיים בפריפריה. אנחנו נמצאים בנקודה לא רציונלית. אם מחליטים לסגור את הגנים, העובדות לא יחזיקו את המערכת עד לסוף השנה. רק בעוד שנתיים נדע מה תהיינה המשמעויות של סגירת המערכת.
* **אדם** – יש פסקי דין שמדגישים בהם, כי יש אחריות למעסיק על כלל המפעל שהוא מנהל, במידה ויוכיח כי מתן קביעות תפגע ותמוטט את המפעל.
* **לילך כהן** – השביתה במערכת הגנים יצרה חוסר יציבות בבי"ס צין. מורים נשארו עם הילדים בבתים, או לחילופין מורות שהביאו את הילדים איתן לשיעורים. היכן ועד הורים הארצי? ילדים במסגרת חוק חינוך חובה שאינם הולכים לגנים?
* **איילת רייטן** – חינוך הוא מוצר צריכה בסיסי, שהרשות מחויבת לספק. כפי שהוועד אחראי על ביטחון, גינון... חשוב שהוועד ימשיך וייתן מענה לניהול החינוך. יכולה להוכיח שהמערכת אינה גרעונית. אם מכריזים על סגירת המערכת, איזה עובדות תגענה לעבודה בגנים עם הילדים שלנו? אם סוגרים, מן ההגינות ליידע את ההורים שיתארגנו?
* **שבא ביטון מיסוק** – חשוב לשמור על כבודן של המטפלות, זכותן לקבל את כל התנאים המגיעים להן. צריך לחשוב על עתידן של העובדות. ולטווח הרחוק.
* **מריאלה לידרמן** – יש חוסר בהירות לגבי החזון היישובי בתחום החינוך, לא משוכנעת שהעמותה תוכל לנהל את הגנים בעוד מספר חודשים. חשוב שמשקל היישוב יהיה משמעותי בהחלטות המתקבלות בנושא חינוך הילדים.
* **דובי** – השבוע נפגשנו עם גוף מפעיל, זו בהחלט אפשרות טובה ומציאותית.
* **ניצן** **שטריימר** – לא חושבת שנכון לוותר על מערכת החינוך. מה קורה מחר בבוקר?
* **נועה בלבן** – זה יהיה הפסד אם נוותר על החינוך ביישוב, כדאי להיכנס למשא ומתן ולשים את כל הדברים על השולחן.
* **אדם** – אי אפשר להגיד למעסיק מה רוצים ולא לשלם על זה. לא פייר להשאיר את הנדוניה הזו לוועד הבא שיבחר, וועד שיבחר יצטרך ללמוד את הנתונים, דבר שיכול להמשך גם מספר שנים.
* **אבשלום כהן** – מה עמדת ההסתדרות בשיחות בלתי פורמליות? ההסתדרות יודעת שכדאי להילחם על מעבר העובדות למועצה.
* **אילן בנשלום** – יש כמה אפשרויות:
	+ נכנסים למשא ומתן ודנים על מעבר למועצה.
	+ מודיעים על סגירת המערכת והעובדות משביתות מערכת עד סוף שנת הלימודים.
	+ מודיעים על סגירת המערכת והעובדות מתקפלות ומוותרות על הקביעות.
* **דובי** – יש אחריות כוללת לוועד, יש מכלול של נושאים שהוועד צריך לטפל בהם.

**דיון מצומצם** -

* **ערן –** אחד העוגנים החזקים של היישוב זה תחום החינוך שהתושבים מקבלים.
* **אדם** – חושב שנכון לדבר עם תומר ולהגיד לו שהוא עזר לנו להבין שאנחנו לא רוצים להמשיך ולנהל את הגנים, השאלה היא איך נכון לעשות זאת?
* **אייל** – העמותה לדעתי לא תוכל כרגע לנהל את המערכת.

התקציב אינו צבוע לטובת חינוך ולכן לא נפגע מבחינה תקציבית לאחר העברת מערכת הגנים למועצה.

* **מוטי אברג'יל** – נכון להודיע על סגירת המערכת וכניסה למשא ומתן אל מול המועצה. חשוב לבדוק האם לכל העובדות מופרשים פיצויים.

**החלטה להצבעה** – הוועד מחליט כי החל מסוף שנת הלימודים תשע"ז גני הילדים 0-6 לא יופעלו ע"י הוועד.

בשני בבוקר צריך להעביר לתומר מסמך שבו אנו מבקשים לחזור למשא ומתן במטרה לבחון כיצד תבוצע העברה מסודרת של מערכת הגנים למועצה, בד בבד עם החזרת המערכת לעבודה מיידית.

**הצבעה** – אושר פה אחד.

1. **תב"רים** – ידון בישיבה הבאה.

רשמה: **אורלי גלעד**